**Önk/5-12/2019.**

Csongrád Városi Önkormányzat Képviselő-testületének **2019. június 13-án** megtartott **12.** (*rendkívüli*) üléséről készült jegyzőkönyve.

**N a p i r e n d:**

1. Előterjesztések:

**T A R T A L O M J E G Y Z É K :**

|  |  |  |  |
| --- | --- | --- | --- |
|  |  |  |  |
|  | **A hozott határozat tárgya:** | **száma** | **oldalszáma** |
| 1. | Az ülés napirendjének és tárgyalási sorrendjének elfogadása | 117 | 1 |
| 2. | 2018. évi pénzmaradvány terhére történő feladat meghatározása | 118 | 4-5 |
| 3. | ***A zárt ülésről külön jegyzőkönyv készült*** | ***119*** | ***5*** |
|  |  |  |  |

**Önk/5-12/2019.**

**J e g y z ő k ö n y v**

Készült a Csongrád Városi Önkormányzat Képviselő-testületének **2019. június 13-án** *(csütörtökön),* **08.00 órai**kezdettel megtartott **12.** (rendkívüli) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Bartókné Vincze Zsuzsanna, Gyovai Gáspár, Havasi Jánosné, Laczkó Zsolt, Máté Attila, Murányi László, Nagypál Sándor, Dr. Somogyi Árpád ***összesen 9-en,***

a Polgármesteri Hivatal részéről Dr. Juhász László jegyző, Kruppa István, a gazdálkodási iroda vezetője,

Ambrus Róbert, a Városi Televízió képviseletében

**Igazoltan távolmaradt**: Cseri Gábor alpolgármester,Fábián György és Gyovai Zsolt képviselők

**Napirend előtt:**

1. Bedő Tamás polgármester köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a Képviselő-testület 12tagja közül **9** jelen van.
2. Bedő Tamás polgármester: A mai rendkívüli ülés napirendjét a kiküldött meghívó szerint ***sürgősséggel*** bocsátja szavazásra.

A Képviselő-testület egyhangúlag, 9 igen szavazattal a következő határozatot hozza:

**117/2019. (VI. 13.) önkormányzati**

H a t á r o z a t

Csongrád Városi Önkormányzat Képviselő-testülete a 2019. június 13-ai rendkívüli ülésének napirendjét a következők szerint állapítja meg:

**1.** 2018. évi pénzmaradvány terhére történő feladat meghatározása

**Z/1.** A csongrádi 5631/28 hrsz-ú ingatlan értékesítése garázssor építése céljára

**- - -**

2

Bedő Tamás: Napirend előtt elmondja, hogy kb. 3 éve a szúnyoggyérítés állami feladattá vált, ennek a koordinálását és szervezését a katasztrófavédelem végzi. A katasztrófavédelem szerződést kötött minden merevszárnyú géppel rendelkező vállalkozással, akik az ország különböző területein a katasztrófavédelem által meghatározott ütemezés szerint végzik a szúnyoggyérítést részben biológiai, részben légi kémiai módszerrel, illetve földi gyérítés is van. Az elmúlt időszakban június eleje óta rendkívüli módon megnőtt a szúnyogok száma, tömege, milliárd számra vannak a városban és kétszer annyian a külterületen. Az önkormányzat már június 02. óta füstködös gyérítést végez a Városellátó Intézmény saját költségéből, ezen kívül múlt hét pénteken egy légi gépes irtást is sikerült leszervezni - hozzáteszi, hogy a Tisza mentén ez volt az eddigi első és egyetlen irtás, más településen ez nem történt meg. Ez a művelet szombatig volt képes kordában tartani a szúnyogok mennyiségét, már a pénteki irtást megelőzően erre a hétvégére – függetlenül attól, hogy a katasztrófavédelem mikor repül – rendelt a város légi gépi irtást, ami a következő hétvégére és az azt követő hétvégére is meg van rendelve. Júniusban minimum 4 repülés lesz, de az is elképzelhető, hogy sűrűbben és reggel. Tavaly összesen három repülés történt és akkor is volt szúnyoghelyzet, ez a mostani mutatja, hogy milyen súlyos a helyzet, de nemcsak Csongrádon, hanem gyakorlatilag minden folyóvölgyben, a fővárosban és különösen a Szigetköz, valamint a Balaton környékén. Nem könnyű a helyzet Csongrádon sem.

Egy nagy repülés Csongrád belterülete felett 800 ha területet foglal magában. Csongrádon ezen kívül csak a külterület ennek majdnem tízszerese és ehhez jön még az ártér. A Tisza a mai napon 29 cm-t apadt a tegnapi naphoz képest, tehát folyamatosan megy vissza a medrébe, viszont a teljes ártér – ami légi géppel gyakorlatilag a fáktól irthatatlan – egy „szúnyogtanya”. Hangsúlyozza, hogy csodát ne várjon senki. Valamennyi biológiai irtást a múlt héten végeztek - látszott is a gép - viszont az ártér és a külterület ennyi technikával gyakorlatilag nem irtható. A belterületen annyit tudnak tenni, hogy a város megsürgeti és kéri, hogy az irtás gyakorisága ne változzon, de rajta kívül van még 300-400 olyan polgármester, aki pont ugyanezt sürgeti. Információi szerint országosan 12-16 géppel kezelik a szúnyogokat.

Az egyik pilótával próbálnak folyamatosan lekötni szabad időpontokat, de azt tudni kell, hogy a gépek a katasztrófavédelemmel rendelkezésre tartási szolgáltatási szerződést kötöttek, ami azt jelenti, hogy őket a katasztrófavédelem vezényli és csak akkor tud jönni saját költségen szúnyogirtást végezni, ha azt a kapacitása megengedi. Ezért próbálnak lekötni akár reggeli repülést is, illetve soron kívül, hogy ha a katasztrófavédelem nem repülhet. Megjegyzi, hogy ez nem egy zárt hely, amit chemotox-szal körbefújnak és megszűnik a szúnyog. Ő az elmúlt napokban több hajnalt és estét kint töltött külterületen, úgy véli nagyon brutális a helyzet és megoldás sem látszik, ugyanis a külterületen nem lehet ennyi légi gépes irtást végezni. Törekszenek arra, hogy az Öregszőlők útja mellett a bokrosi partig egy 1500 hektáros csíkot le tudjanak irtani, onnan kevesebb lenne a beáramlás. A katasztrófavédelemtől még nem érkezett visszaigazolás. Ezúton jelzi a méhészeknek, hogy ha nem kapnak katasztrófavédelmi engedélyt, akkor elképzelhető, hogy holnap reggel repülés lesz. Sajnálja, de nem tudnak most a méhekre tekintettel lenni, mindenki, akit elérnek – aki betartva a jogszabályt a hivatalnál bejelentkezik – kiértesítésre kerül, hogy bármely este és bármely reggel lehet repülés, amikor van erre lehetőség.

3

A mai napon, ha a technikai akadályok elhárulnak, akkor három földi gép fogja irtani a szúnyogokat, egy vállalkozó és két városellátós gép kizárólag belterületen, illetve vízparti területeket próbál mentesíteni. A felhasznált anyag mindkét esetben ugyanaz. A szúnyoggyérítésre jelenleg egy engedélyezett szer van, ez pont eggyel több, mint a kullancsra engedélyezettek száma és várhatóan itt is majd valamilyen váltás lesz. Ugyanaz a szer van benne a füstködbe is - Moszkit anyag - , mint a légi gépbe, a köd beteríti a területet, ha nem fúj a szél, az szépen beül, így a kettő egymást kiegészíti. Hangsúlyozza, hogy van hatása a füstködös eljárásnak, különösen Csongrádon. Amit a repülőgépről szórnak, az egy kontaktszer és csak akkor hat, ha közvetlenül találkozik a szúnyogok milliárdjaival. Sok szúnyog van kint esténként, jó eséllyel hat a szer, de ami a fa alatt, vagy a bokorban, illetve a magas fűben van, azt nem fogja bántani. Ha a füstköd beül – az látszik is – akkor a hatóanyag mélyebben is eljuthat. A mai napon - ha igaz - lesz repülés és három géppel dolgoznak a földről. Ha lehetséges sűríteni, akkor elképzelhető, hogy 2-3 naponta lesz repülés. A tegnapi napon olyan információt kapott, hogy június 12-re több Tisza-parti település is be volt ütemezve, de tegnap délután nem sokkal 17 óra előtt, a katasztrófavédelem az esti repülőgépes irtásokat letiltotta. Ő 19 órakor próbálta felhívni az egyik vállalkozót, hogy önköltségen legyen rögtön megrendelve, de este 19 órakor már nem tudtak a gépek felszállni. A repülőgépek – amelyek itt szállnak fel – Nagyszénáson vannak, a pilóták pedig nem feltétlenül ott laknak. A mai napon vagy a katasztrófavédelem repül, vagy magánúton történik a szórás, vagy egyik sem, mert lehet, hogy a katasztrófavédelem úgy dönt, hogy a tegnap elmaradt irtásokat ma pótolja be. Indokként az merült fel, hogy ennek az anyagnak a stabilitása 30 fok felett meggyengül, instabillá válik, bomlik, hatékonysága csökken. Az időjárás-jelentést látva, a meleg fokozódni fog, egyre későbbre tolódik ki a 30 fok és egyre kevésbé lehet majd este repülni. Ma – ha lehet - fél nyolc körül lenne a repülés. Lényeg hogy napnyugta előtt a pilótának még vissza is kell érnie a bázisra, ezt egy nagyobb területen nehezebb koordinálni. Minél hosszabb ideig van nappal és meleg, a méhek is annál tovább akarnának kint maradni, ezért van főleg az, hogy belterületen van csak irtás, mert minden méhészt nem érnek el. Tegnap a katasztrófavédelem által megrendelt munkák a magas hőmérsékletre való tekintettel felfüggesztésre kerültek, így marad a füstköd és a reggeli repülés. Egy hektár terület kb. 1.300 Ft + Áfa összegbe kerül, tehát az előterjesztett 6 millió forintból nagyjából 5 plusz repülés lesz. Ehhez jön még a vagyonnál lévő 2,5 mFt, illetve az intézmény költségvetésében benne levő tételek, akkor június végéig kb. 10 millió forintot szán a város szúnyogirtásra és ez az össz-kommunális adó egyharmada. Feltétel még, hogy sikerüljön repülőgépet is szerezni. Pontosan tudja, hogy mennyi szúnyog van, ő is Csongrádon él, látja ő is a képeket, ezen kívül legalább még 300-400 település ugyanezekkel a gondokkal küzd. Azon igyekeznek, hogy legyen repülőgép, tudjanak irtani, de nem feltétlenül van a légi irtás sorsa a város kezében. Lehet, hogy reggel lesznek az irtások, lehet, hogy este, de bármikor jöhet repülő, ezt a méhészekkel közöljük. Nem véletlenül jelezte a Városellátó Intézmény május végén, hogy innentől szinte mindennap várható, azonban a mindennapi repülés fizikailag megoldhatatlan. Hosszú távú megoldás, ha nem fordul csapadékosra az időjárás és marad ez a meleg, akkor elkezdenek kiszikkadni a tócsák és utána a szúnyogok utánkelése már nem lesz olyan nagymértékű. A helyzet szerencsés esetben 2-3 héten belül is megoldódhat, de ha közben csapadékosra fordul az időjárás és folyamatosan meleg lesz, akkor ha

4

mindennap repülnének is, akkor is nagy a probléma. A város rajta van az ügyön, úgy véli, ha nem foglalkoznának ezzel a kérdéssel és nem értenének hozzá, akkor pénteken nem lett volna itt egy repülőgép. Az a cél, hogy legyen repülő, melynek pénzügyi lehetőségei biztosítottak. Kéri, ha bárki kérdezi Önöket, nyugodtan mondják, hogy a katasztrófavédelemnél felszabaduló kapacitás esetén tud a város külön megrendelni repülőt, ez történik most, tehát az önkormányzat által fizetett szúnyogirtás bármelyik pillanatban bekövetkezhet a városban. Most nagyon nagy mennyiségű szúnyog van, ilyenre senki nem emlékszik korábbról. Ma jó eséllyel megy a repülő, biztos lesz két földi gépes gyérítés, a harmadik technikával - ami vállalkozói gép, remélhetőleg elkészül – azzal füstölés lesz. Mindennap füstölnek, sőt az is lehet, hogy főleg a Tisza felől érkező szúnyog mennyiséget azzal próbálják visszafogni, hogy lesz esti és reggeli füstölés is, mert nem fogják tudni másképp kordában tartani a helyzetet. Olyan településeken is nagyon sok a szúnyog, ahol nincs víz a közelben. Amit lehet, elkövet a város szúnyogirtás ügyben. Az elhangzott szúnyogtéma a pénzmaradvány terhére történő feladat felosztás kapcsán jött, mert nagyon sok információ másképp van a köztudatban. Elmondja, hogy bármikor lehet őt is hívni, vagy ha bárkinek kérdése van, hozzá lehet fordulni.

**1. 2018. évi pénzmaradvány terhére történő feladat meghatározása**

Bedő Tamás: Közli, hogy a pénzmaradvány felosztására azért volt szükség, mert a Képviselő-testület az elmúlt ülésen döntött néhány olyan feladatról, amit át kell vezetni a beszámolóba, ilyen például a Széchenyi Úti Óvoda csoportszám bővítése, most 6 mFt a szúnyoggyérítésre, illetve 19 millió forint különböző út-, járda és parkolókra, melyet arányosan próbált a város a körzetek között felosztani. A munkák megrendelése július-augusztusban lesz - a szeptemberi kifizetésbe téve -, kivéve a szúnyogirtást, mert az már biztos.

**Bizottsági vélemények:**

Murányi László a pénzügyi és városfejlesztési bizottság elnöke elmondja, hogy a bizottság 4 igen egyhangú szavazattal elfogadásra javasolja az anyagot. Megjegyzi, hogy egy ésszerű felosztásról van szó. Kéri a Képviselő-testületet - mivel egy sürgősségi sorrend van felállítva, azokat nem lehet megkerülni – hogy a most elvégzendő feladatokról szóló anyagot fogadják el.

Bedő Tamás polgármester szavazásra bocsátja a beterjesztett határozati javaslatot.

A Képviselő-testület 9 igen szavazattal, egyhangúlag - minősített többséggel - a következő határozatot hozza:

**118/2019. (VI. 13.)önkormányzati**

Pü/27-2/2019.

**H a t á r o z a t**

Csongrád Város Önkormányzata Képviselő-testülete megtárgyalta a „2018. évi pénzmaradvány terhére történő feladat meghatározása” című előterjesztést és azt az előterjesztés szövege szerint elfogadja.

5

*Határidő*: folyamatos

*Felelős*: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai

2. Gazdálkodási Iroda és általa:

3. érintettek

A képviselő-testület ezt követően zárt ülésen folytatja munkáját, az ott hozott ***119/2019. (VI. 13.)önkormányzati határozat a következő:***

**119/2019. (VI. 13.) önkormányzati**

Fjl/16-8/2019.

**H a t á r o z a t**

Csongrád Városi Önkormányzat képviselő testülete megtárgyalta „A csongrádi 5631/28 hrsz-ú ingatlan értékesítése garázssor építése céljára tárgyú előterjesztést, és az alábbi határozatot hozza.

1. A képviselő testület értékesíti a csongrádi 5631/28 hrsz-ú, beépítetlen terület megjelölésű ingatlant garázssor építése céljára Buzder-Lantos Tamás csongrádi lakos részére az alábbi feltételek mellett:

* a terület vételára bruttó 7.000.000 Ft,
* a vételár megfizetésére szerződés kötést követő 15 napon belül kerül sor,
* az eladó javára a garázssor építési kötelezettség biztosítására visszavásárlási jog kerüljön kikötésre.

1. A képviselő testület felhatalmazza a polgármester a fenti feltételekkel az adásvételi szerződés megkötésére.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kapnak:

1. Bedő Tamás polgármester
2. a képviselő testület tagjai
3. Fejlesztési és Üzemeltetési Iroda és általa:
4. Buzder-Lantos Tamás

*A nyílt ülésen elhangzottakat a 2242. számú hangszalag B. oldala 192-től 404-ig tartalmazza.*

*További kérdés, vélemény nem hangzott el.*

Bedő Tamás polgármester az ülést 08,25 órakor bezárja.

K.m.f.

Bedő Tamás Dr. Juhász László

polgármester jegyző